
Materiál Štatút Slovenskej komisie pre UNESCO (ďalej len "štatút") sa predkladá ako iniciatívny návrh v súlade s čl. 6 platného štatútu Slovenskej komisie pre UNESCO (ďalej len "komisia"), podľa ktorého zmeny a doplnenia štatútu schvaľuje vláda Slovenskej republiky. Existujúci štatút komisie, ktorý bol prijatý uznesením vlády  Slovenskej republiky č.6 zo dňa 12. 1. 1993, dnes už  nezodpovedá aktuálnemu vývoju  a neumožňuje komisii plnohodnotné zapojenie do aktivít UNESCO.
Navrhovaná aktualizácia štatútu reflektuje závery a odporúčania početných rokovaní národných komisií so Sekretariátom UNESCO, ktorými sa členské krajiny zaviazali k revízii svojich štatútov.
Navrhovaná revízia štatútu poskytuje efektívny rámec na pružné a operatívne fungovanie komisie, ktorej poslaním bude podporovať a rozvíjať aktivity programov UNESCO v oblasti výchovy a vzdelávania, vedy, životného prostredia, kultúry, informácií, informatiky a komunikácie a za týmto účelom zapájať do spolupráce odborníkov príslušných ministerstiev, rôznych inštitúcií, mimovládne organizácie, mládež, súkromný sektor a širokú verejnosť. Navrhovaný štatút otvára možnosť pružne reagovať na aktuálne výzvy UNESCO a zapojiť široký okruh záujemcov do jej aktivít.
Predkladaný materiál predpokladá zriadenie počtom členov malej, efektívnej a operatívnej komisie, ktorej úlohou je na dennej báze zabezpečovať vzájomnú komunikáciu a koordináciu spolupráce všetkých slovenských subjektov, aktívnych v záležitostiach týkajúcich sa tém širokého portfólia UNESCO. Posilňuje postavenie generálneho tajomníka komisie zodpovedného za prenos úloh pre národné komisie zo strany organizácie a ich plnenie v Slovenskej republike. Generálny tajomník je koordinátorom spolupráce medzi členmi komisie a všetkými subjektmi Slovenskej republiky zainteresovanými v oblastiach činností UNESCO. Funkciu predsedu komisie z titulu svojej funkcie zastáva minister zahraničných vecí a európskych záležitostí. Zabezpečuje jej vizibilitu a podporu jej aktivitám.
Štatút komisie predpokladá vypracovanie Organizačného poriadku komisie, ktorým sa upravia podrobnosti o činnosti a štruktúre komisie.
Opatrenia na zabezpečenie systémového a dlhodobo efektívneho fungovania komisie a jej rozvoj, vrátane úpravy finančného rámca, budú predmetom nového materiálu predloženého vláde Slovenskej republiky, ktorý bude predstavovať aktualizáciu Návrhu na zabezpečenie realizácie medzivládnych programov UNESCO v Slovenskej republike, schváleného uznesením vlády Slovenskej republiky z 12.4.1994 číslo 338.
Prijatie predkladaného štatútu nepredpokladá priame vplyvy na životné prostredie, sociálne vplyvy, vplyvy na podnikateľské prostredie a informatizáciu spoločnosti. Materiál bol predmetom medzirezortného pripomienkového konania.
 


